2021. gada 12. maijā Rīkojums Nr. 306

Rīgā (prot. Nr. 40 40. §)

**Par apropriācijas pārdali**

1. Lai nodrošinātu Latvijas institūta pievienošanu Latvijas Investīciju un attīstības aģentūrai, atļaut finanšu ministram atbilstoši Likuma par budžetu un finanšu vadību 9. panta piecpadsmitajai daļai 2021. gadā veikt apropriācijas pārdali no Ārlietu ministrijas budžeta programmas 06.00.00 "Latvijas institūts" uz Ekonomikas ministrijas budžeta programmu 28.00.00 "Ārējās ekonomiskās politikas ieviešana" 120 800 *euro* apmērā, tai skaitā vispārējā kārtībā sadalāmajai dotācijai no vispārējiem ieņēmumiem 101 591 *euro* apmērā, ieņēmumiem no maksas pakalpojumiem un citiem pašu ieņēmumiem 1 209 *euro* apmērā, valsts pamatbudžeta iestāžu saņemtiem transfertiem no valsts pamatbudžeta dotācijas no vispārējiem ieņēmumiem 18 000 *euro* apmērā, un attiecīgi izdevumiem 120 800 *euro* apmērā (tai skaitā četru amata vietu atlīdzībai 69 800 *euro*).

2. Ekonomikas ministrijai un Ārlietu ministrijai sagatavot un normatīvajos aktos noteiktajā kārtībā iesniegt Finanšu ministrijā pieprasījumu apropriācijas pārdalei atbilstoši šā rīkojuma 1. punktam.

3. Finanšu ministram normatīvajos aktos noteiktajā kārtībā informēt Saeimu par šā rīkojuma 1. punktā minēto apropriācijas pārdali un pēc Saeimas atļaujas saņemšanas veikt apropriācijas pārdali.

4. Atbalstīt finansējuma pārdali 2022. gadā un turpmāk katru gadu no Ārlietu ministrijas budžeta programmas 06.00.00 "Latvijas institūts" 162 234 *euro* apmērā (tai skaitā četru darbinieku atlīdzībai 106 134 *euro*) uz Ekonomikas ministrijas budžeta programmu 28.00.00 "Ārējās ekonomiskās politikas ieviešana". Ekonomikas ministrijai un Ārlietu ministrijai normatīvajos aktos noteiktajā kārtībā iesniegt Finanšu ministrijā attiecīgus priekšlikumus bāzes izdevumu precizēšanai 2022., 2023. un 2024. gadam.

Ministru prezidents A. K. Kariņš

Ekonomikas ministrs J. Vitenbergs